ราคาทองคำปิดร่วงหลังดอลล์แข็งจากคาดการณ์เฟดขึ้นดบ.
สัญญาทองคำตลาดนิวยอร์กปิดร่วงลงเมื่อคืนนี้ (21 ก.ย.) โดยได้รับแรงกดดันจากการแข็งค่าของสกุลเงินดอลลาร์ หลังจากนายเดนนิส ล็อคฮาร์ท ประธานธนาคารกลางสหรัฐ (FED) สาขาแอตแลนตา ส่งสัญญาณว่าเฟดอาจจะปรับขึ้นอัตราดอกเบี้ยในปีนี้ 
22 ก.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 5 ดอลลาร์ หรือ 0.44% ปิดที่ 1,132.80 ดอลลาร์/ออนซ์, สัญญาโลหะเงินส่งมอบเดือนธ.ค.เพิ่มขึ้น 5.80 เซนต์ ปิดที่ 15.221 ดอลลาร์/ออนซ์, สัญญาพลาตินัมส่งมอบเดือนต.ค.ร่วงลง 10.70 ดอลลาร์ ปิดที่ 973.70 ดอลลาร์/ออนซ์ และสัญญาพัลลาเดียมส่งมอบเดือนธ.ค.เพิ่มขึ้น 5.25 ดอลลาร์ ปิดที่ 616.10 ดอลลาร์/ออนซ์
ตลาดทองคำนิวยอร์กซบเซาลงเนื่องจากการแข็งค่าของสกุลเงินดอลลาร์ส่งผลให้สัญญาทองคำซึ่งซื้อขายในรูปสกุลเงินดอลลาร์มีราคาแพงขึ้นและไม่น่าดึงดูดใจสำหรับนักลงทุนที่ถือสกุลเงินอื่นๆ ทั้งนี้ สกุลเงินดอลลาร์สหรัฐแข็งค่าขึ้นหลังจากนายล็อคฮาร์ท ประธานเฟดสาขาแอตแลนตากล่าวว่า แนวโน้มเศรษฐกิจที่แข็งแกร่งของสหรัฐจะทำให้เฟดปรับขึ้นอัตราดอกเบี้ยก่อนสิ้นปีนี้
ด้านนายเจมส์ บูลลาร์ด ประธานเฟด สาขาเซนต์หลุยส์ ก็ให้สัมภาษณ์ว่า ยังคงมีโอกาสที่เฟดอาจจะปรับขึ้นอัตราดอกเบี้ยในการประชุมนโยบายการเงินในเดือนต.ค. ซึ่งเป็นปัจจัยที่ช่วยหนุนดอลลาร์สหรัฐให้แข็งแกร่งขึ้น ทั้งนี้ การแสดงความคิดเห็นดังกล่าวทำให้นักลงทุนจับตาดูการประชุมครั้งต่อไปของเฟดในวันที่ 27-28 ต.ค.นี้อย่างใกล้ชิด